שלום להורי קהילת נוער חוף חפר,

השבוע ציינו את אירועי יום הזיכרון ויום העצמאות ה- 69 למדינת ישראל. במסגרת אירועי יום הזיכרון גויסו נערי כיתות י׳-יב׳ ונשאו את הזרים לבית העלמין.
במקביל, עמדו הנערים כמשמר כבוד לצד הדגל לאורך כל יום הזיכרון ועד פתיחת אירועי יום העצמאות.
לאחר הטקס המרכזי בערב יום הזיכרון הוזמנו 3 תושבי חוף חפר לשוחח עם הנוער על חוויות אישיות משמעותיות משירותם הצבאי. לצערנו, הגיעו רק כ-30 בני נוער להשתתף באירוע זה, למרות זאת – האירוע היה משמעותי לכל מי שהשתתף בו ואנו מקווים שבשנה הבאה מספרם יגדל. אנו מודים ליונתן מידן, חן שליטא וצחי עין גל שחלקו עימנו מחוויותיהם. בערב יום העצמאות, בהמשך למסיבות הקהילתיות שהתקיימו בבית חירות ובכפר ויתקין, התקיימו מסיבות לנוער חוף חפר. האחת באולם בית חירות לבני שכבות ז׳-ט׳ (המסיבה כללה מופע סטנד אפ ומסיבת ריקודים) בנוכחות למעלה מ-200 בני נוער, והשנייה – מסיבת ריקודים במגרש הטניס בחופיתקין לנוער מכיתה י' ומעלה בנוכחות כ-500 איש.
שתי המסיבות אורגנו על ידי צוות הנוער במרכז הקהילתי ונציגי הנוער.
התגובות של הנוער בשתי המסיבות היו טובות. החבר'ה נהנו מהמסיבות ומכך שנערכו ב"בית". חשוב לנו לשתף כי במסיבת הנוער הבוגר לצד השמחה הגדולה היו חמישה אירועים של בני נוער שהשתכרו וטופלו ע"י סיירת ההורים והצוות הרפואי שנכח במקום ולא נזקקו לפינוי (למקום המסיבה נאסר להכניס אלכוהול אך הם שתו לפני כניסתם למסיבה).
בנוסף, היו שלושה אירועים של אלימות נקודתית שהסתיימו תוך דקות בהתערבות המאבטחים שנכחו במקום ללא נפגעים.
אנו חוזרים ומדגישים את חשיבות השיחות הפתוחות שלכם ההורים עם ילדיכם על סוגיות של אלכוהול, סמים, אלימות ומיניות תחת השפעת חומרים.
אנו מבקשים להודות להורים המתנדבים ב"סיירת ההורים" הפועלת בחוף חפר, המלווים את פעילויות הנוער במסיבות השונות באזור ומסייעים לנוער בכל נושא ובעיה, גם באירוע זה תרומתם היתה גדולה ומשמעותית.
אנו מודים לתושבי בית חירות, כפר ויתקין וחופית שהפגינו סבלנות למרות רעש המוסיקה.
אנו שומעים התבטאויות של הורים ותושבים שאינם בקיאים בפרטים ומתארים את האירועים כקשים, הרבה מעבר למציאות, אנו חוזרים ומדגישים כי למול מספר האירועים החריגים המאד מצומצם, השתתפו במסיבות אלה מאות בני נוער שהיו מאוד שמחים ומרוצים.
אנו, צוות המרכז הקהילתי וועדת הנוער של הישובים, מאמינים ופועלים לכך שנמשיך לקיים אירועים לנוער שלנו ב"בית" וניקח אחריות על ביטחונם והנאתם למרות הקושי המלווה הפקת אירועים מעין אלה.  **תודה לכל השותפים והמתנדבים, לצוות המרכז הקהילתי ולנוער הנפלא שארגנו את המסיבות!**

מאור שטרן, רכז נוער

מיכל עין גל, יו"ר ועדת נוער